b'\n_START_ARTICLE_\nLuoti (merenkulku)\n_START_PARAGRAPH_\nLuoti on merenkulussa k\xc3\xa4ytetty, alkeellisimmillaan narusta ja painosta muodostuva laite, jolla on mitattu veden _NEWLINE_syvyytt\xc3\xa4 eli luodattu, sen purjehduskelpoisuuden selvitt\xc3\xa4miseksi tai paikanm\xc3\xa4\xc3\xa4rityksen apuna. Nuoraan liittyy m\xc3\xa4\xc3\xa4r\xc3\xa4v\xc3\xa4lein eriv\xc3\xa4risi\xc3\xa4 kangastilkkuja, jotka ilmaisevat syvyydet; viiden metrin v\xc3\xa4lein on nahkasuikale, jossa on reiki\xc3\xa4, yksi aina kutakin syvyyden viitt\xc3\xa4 metri\xc3\xa4 kohti. Kirjailija Mark Twain on omaksunut tekij\xc3\xa4nimens\xc3\xa4 siipiratasalusten v\xc3\xa4ylien luotaamisessa k\xc3\xa4ytetyst\xc3\xa4 syvyytt\xc3\xa4 kuvaavasta ilmauksesta "mark twain", jolla on jokislangissa tarkoitettu kahden sylen eli 3,7 metrin turvallista syvyytt\xc3\xa4._NEWLINE_Lyijyst\xc3\xa4 valetun luodin pohjassa oli painuma, johon voitiin laittaa talia tai muuta paksua rasvaa. Osuessaan merenpohjaan rasvaan j\xc3\xa4i pohja-ainesta, ja merikarttoihin tehtyihin pohja-ainesmerkint\xc3\xb6jen avulla t\xc3\xa4t\xc3\xa4 tietoa voitiin k\xc3\xa4ytt\xc3\xa4\xc3\xa4 apuna paikanm\xc3\xa4\xc3\xa4rityksess\xc3\xa4 yhdess\xc3\xa4 syvyystiedon kanssa._NEWLINE_Purjelaivojen aikakaudella per\xc3\xa4miehet ja luotsit pystyiv\xc3\xa4t m\xc3\xa4\xc3\xa4rittelem\xc3\xa4\xc3\xa4n alusten sijainteja tarkasti luotauksen avulla; tarkka syvyys ja pohjan laatu yhdess\xc3\xa4 el\xc3\xa4m\xc3\xa4nik\xc3\xa4isen kokemuksen kanssa tekiv\xc3\xa4t n\xc3\xa4ist\xc3\xa4 miehist\xc3\xa4 suorastaan velhoja t\xc3\xa4ss\xc3\xa4 suhteessa. Jopa kuvitteellisessakin kirjallisuudessa monien korkeidenkin upseerien sanotaan j\xc3\xa4tt\xc3\xa4neen luotauksen avulla tapahtuvan rannikkonavigoinnin suosiolla kokeneiden pursimiesten ja luutnanttien teht\xc3\xa4v\xc3\xa4ksi; jo tuolloin ymm\xc3\xa4rrettiin ty\xc3\xb6njaon merkitys._NEWLINE_Merimieskoulutuksessa k\xc3\xa4siluodin k\xc3\xa4ytt\xc3\xb6 s\xc3\xa4ilyi yht\xc3\xa4 kauan kuin purjelaivatkin; toisen maailmansodan aikana aivan uudelle tehokkuustasolle kehittynyt ja hankintakuluiltaan valtavasti edullistunut kaikuluotain syrj\xc3\xa4ytti vanhan menetelm\xc3\xa4n 1950-luvulla. Viimeisi\xc3\xa4 k\xc3\xa4siluodin ammattimaisia k\xc3\xa4ytt\xc3\xa4ji\xc3\xa4 olivat Gustaf Eriksonin suuret lastipurjelaivat \xe2\x80\x93 kuten monen muunkin vanhan ja perinteisen navigointimenetelm\xc3\xa4n._NEWLINE_Nykyisin kaikuluotain on suurelta osin korvannut perinteisen luodin merenkulun apuv\xc3\xa4lineen\xc3\xa4. Eritt\xc3\xa4in suosituksi on tullut pienikokoinen, k\xc3\xa4dess\xc3\xa4 pidett\xc3\xa4v\xc3\xa4 kaikuluotain._NEWLINE_Luotia k\xc3\xa4ytet\xc3\xa4\xc3\xa4n edelleen navigointiapuna pienveneilyss\xc3\xa4. Merikartoissa on edelleen s\xc3\xa4ilytetty pohja-ainesmerkinn\xc3\xa4t._NEWLINE_Jotkut veneilyn jatkokoulutusta antavat venekerhot ja navigaatioseurat kouluttavat viel\xc3\xa4kin k\xc3\xa4siluodin k\xc3\xa4ytt\xc3\xa4ji\xc3\xa4. Toinen kohtalaisen suosittu menetelm\xc3\xa4 on k\xc3\xa4ytt\xc3\xa4\xc3\xa4 syvyysmitoilla varustettua kokoon taitettavaa luotausseiv\xc3\xa4st\xc3\xa4, joka saattaa olla esimerkiksi jollan avulla rantautumispaikkaa haettaessa nopeampi ja k\xc3\xa4yt\xc3\xa4nn\xc3\xb6llisempi kuin k\xc3\xa4dess\xc3\xa4 pidett\xc3\xa4v\xc3\xa4 kaikuluotain.'